ที่ประชุมวุฒิสภา นัดแรกเลือกประธานและรองประธานวุฒิสภา เป็นไปตามคาดหมาย
ที่ประชุมวุฒิสภา นัดแรกเลือกประธานและรองประธานวุฒิสภา เป็นไปตามคาดหมาย นายพรเพชร วิชิตชลชัย ได้รับเลือกเป็นประธานวุฒิสภา โดยไม่มีคู่แข่ง        การประชุมวุฒิสภาวันนี้ เป็นการประชุม ครั้งที่ 1 สมัยสามัญประจำปี ครั้งที่ 1 หลังจากมีพิธีเปิดการประชุมรัฐสภาตามรัฐธรรมนูญ ที่กระทรวงการต่างประเทศ เมื่อช่วงบ่ายที่ผ่านมา ซึ่งการประชุมนัดแรกวันนี้ เริ่มขึ้นเวลา 17.30น. โดยมีวาระการประชุมที่สำคัญ คือ การเลือกประธานวุฒิสภา 1 คน และ รองประธานวุฒิสภา อีก 2 คน ทั้งนี้สมาชิกวุฒิสภาทั้ง 250 คน เดินทางมาพร้อมกันโดยรถบัส จากกระทรวงการต่างประเทศ แต่ระหว่างเดินทางมาร่วมประชุม พลตำรวจเอก ชัชวาลย์ สุขสมจิตร์ สมาชิกวุฒิสภา ได้ถูกหามขึ้นเตียงรถเข็นเข้าไปพักผ่อนในห้องพยาบาล โดยเจ้าหน้าที่แจ้งว่า พลตำรวจเอก ชัชวาลย์ มีอาการเป็นลม เพราะอากาศร้อน อีกทั้งยังสวมชุดขาวเป็นเวลานานๆ ทำให้อึดอัดหายใจไม่สะดวกเท่านั้น ไม่มีอะไรน่าเป็นห่วง          โดยสมาชิกวุฒิสภา เลือกให้ ร้อยเอก ทินพันธุ์ นาคะตะ ที่มีอาวุโสสูงสุด อายุ 85 ปี ทำหน้าที่ประธานวุฒิสภาชั่วคราว พร้อมยืนยัน จะทำหน้าที่โดยยึดระเบียบข้อบังคับการประชุมเป็นหลัก ส่วนวาระแรก ที่ประชุมได้รับทราบพระบรมราชกฤษฎีกาเปิดประชุมรัฐสภา และพระบรมราชโองการโปรดเกล้าฯ แต่งตั้งสมาชิกวุฒิสภา จากนั้นประธาน ได้นำสมาชิกวุฒิสภากล่าวคำปฏิญาณตนก่อนทำหน้าที่ ก่อนเข้าสู่วาระการเลือกประธาน และรองประธานวุฒิสภา โดยนายสุวพันธ์ ตันยุวัฒนะ สมาชิกวุฒิสภา เป็นผู้เสนอชื่อ นายพรเพชร วิชิตชลชัย เป็น ประธานวุฒิสภา เพียงคนเดียว ไม่มีใครเสนอชื่อผู้อื่นเข้าชิงตำแหน่ง จึงทำให้ได้รับเลือกเป็นประธานวุฒิสภา อย่างไร้คู่แข่ง        ทั้งนี้ นายพรเพชร ได้แสดงวิสัยทัศน์ต่อที่ประชุมสมาชิกวุฒิสภาตั้ง 250 คน ชี้แจงให้เห็นถึงผลงานที่ผ่านมา ในฐานะประธานสภานิติบัญญัติแห่งชาติ ที่มีการพิจารณาให้ความเห็นชอบกฎหมายสำคัญต่างๆ จำนวนมาก พร้อมยืนยันจะทำหน้าที่ให้ดีที่สุด         สำหรับรองประธานวุฒิสภา นายสุวพันธ์ ตันยุวัฒนะ เสนอชื่อ พลเอก สิงห์ศึก สิงห์ไพร เป็นรองประธานวุฒิสภา คนที่ 1 เพียงรายชื่อเดียว จึงทำให้ พลเอก สิงห์ศึก สิงห์ไพร ได้รับเลือกเป็นรองประธานวุฒิสภา คนที่ 1 ตามข้อบังคับการประชุม ข้อ 6 วรรคสาม พร้อมแสดงวิสัยทัศน์ต่อที่ประชุม ยืนยันจะเป็นผู้ประสานงานที่ดีทำให้ องค์กรวุฒิสภา ได้รับความเชื่อมั่น กับสังคม       ส่วนรองประธานวุฒิสภาคนที่ 2 นายสุวพันธุ์ตันยุวรรธนะเสนอชื่อ นายศุภชัย สมเจริญ รองประธานวุฒิสภา คนที่ 2 เพียงรายชื่อเดียว ทำให้นายศุภชัยได้รับเลือกเป็นรองประธานวุฒิสภา คนที่ 2 ตามระเบียบข้อบังคับการประชุมข้อที่ 6 วรรค 3 ทั้งนี้ นายศุภชัย ได้กล่าววิสัยทัศน์ ยืนยัน จะปฏิบัติหน้าที่ด้วยความซื่อสัตย์สุจริต แม้จะยังไม่เคยมีประสบการณ์ในสภามาก่อน แต่ก็พร้อมที่จะศึกษางานของวุฒิสภา และรับฟังความคิดเห็นจากทุกคน และขอบคุณทุกคนที่ให้โอกาสได้ทำหน้าที่